b'\n_START_ARTICLE_\nFrejs elskov\n_START_PARAGRAPH_\nFrejs elskov er en fort\xc3\xa6lling fra den nordiske mytologi._NEWLINE_Frej sn\xc3\xb8d sig til et blik i Lidskjalv dengang Odin var ude for at forf\xc3\xb8re Rind. Her s\xc3\xa5 han Gerd og blev straks forelsket i hende. Han sendte, efter flere dages elendighed over ikke at v\xc3\xa6re i n\xc3\xa6rheden af hende, sin tjener Skirner af sted for at sp\xc3\xb8rge hende om hun ville v\xc3\xa6re interesseret i at m\xc3\xb8de ham. Skirner ville f\xc3\xb8rst ikke ride ind p\xc3\xa5 en j\xc3\xa6ttes g\xc3\xa5rd midt i Jotunheim af frygt for ikke at vende tilbage og forlangte derfor at m\xc3\xa5tte ride p\xc3\xa5 Frejs frygtl\xc3\xb8se hest, Frejfaxe. Endvidere forlangte han Frejs sv\xc3\xa6rd, som af sig selv hugger i j\xc3\xa6ttek\xc3\xb8d. Frej vil til Ragnarok inderligt fortryde, at han gav dette sv\xc3\xa6rd fra sig, da han skal k\xc3\xa6mpe mod Surt og tabe._NEWLINE_Gerd indvilligede i at m\xc3\xb8des med Frej efter adskillige trusler, og de m\xc3\xb8dtes i en lille skovlund kaldet Barre et par dage efter. De forelskede sig \xc3\xb8jeblikkeligt, og hun bor nu hos ham i Alfheim. Hendes for\xc3\xa6ldre har ikke set hende siden, da de ikke t\xc3\xb8r n\xc3\xa6rme sig Asg\xc3\xa5rd.'